ഇന്ത്യയില് നിന്നും നേരിട്ടെത്തിയാല് 99 ലക്ഷം രൂപ പിഴ യമം കടുപ്പിച്ച് സൗദി അറേബ്യ റിയാദ്: ഇന്ത്യയില് നിന്നും സൗദിയിലേക്ക് നേരിട്ടെത്തിയാല് അഞ്ചു ലക്ഷം സൗദി റിയാല് അതായത് 99 ലക്ഷം രൂപ പിഴ. സൗദിയില് പ്രവേശിക്കുന്നതിന് വിലക്കുള്ള രാജ്യങ്ങളില് നിന്നും പ്രവേശിക്കുന്നവര്ക്കെതിരെ നിയമം കടുപ്പിക്കുകയാണെന്ന് സൗദി പബ്ലിക് പ്രോസിക്യൂഷന് മുന്നറിയിപ്പ് നല്കി. ഇത് യാത്രാ നിരോധന നിയമങ്ങള് ലംഘിക്കലാണ്. ക്വാറന്റീന് നിയമം പാലിക്കാതെ മറ്റു രാജ്യങ്ങളില്നിന്ന് എത്തുന്നവര്ക്കും സമാന പിഴയുണ്ടാകും. യാത്രാ വിലക്കുള്ള രാജ്യങ്ങളിലേക്ക് പോകുന്നതിനെതിരെയും പൗരന്മാര്ക്ക് കഴിഞ്ഞ ദിവസം സൗദി അഭ്യന്തര മന്ത്രാലയം മുന്നറിയിപ്പ് നല്കിയിരുന്നു. ഇത്തരക്കാര്ക്ക് മൂന്നു വര്ഷത്തേക്ക് രാജ്യത്തിന് പുറത്ത് പോകുന്നതിന് വിലക്കേര്പ്പെടുത്തുമെന്നതാണ് ശിക്ഷ. 14 ദിവസത്തിനിടെ കോവിഡ് തീവ്രത കൂടിയ രാജ്യങ്ങള് സന്ദര്ശിച്ചിട്ടുണ്ടെങ്കില് ബോഡിങ് പാസ് നല്കുന്ന സമയത്ത് വെളിപ്പെടുത്തണം. ഇല്ലെങ്കില് സൗദിയിലെത്തിയാല് വ്യക്തികള്ക്കും കൊണ്ടുവന്ന എയര്ലൈനുകള്ക്കും എതിരെ നടപടിയുണ്ടാകും. ഇതേസമയം ഗ്രീന് രാജ്യങ്ങളില് 14 ദിവസം താമസിച്ച് പിസിആര് നെഗറ്റീവ് സര്ട്ടിഫിക്കറ്റുമായി സൗദിയിലേക്കു പ്രവേശിക്കുന്നതിന് വിലക്കില്ല. ഇങ്ങനെ മലയാളികളടക്കം ഒട്ടേറെ പേര് സൗദിയില് വരുന്നുണ്ട്. എന്നാല് തിങ്കളാഴ്ച മുതല് കോവിഡ് വാക്സീന് എടുത്ത രാജ്യാന്തര യാത്രക്കാരെ മാത്രമേ സൗദിയിലേക്കു പ്രവേശിപ്പിക്കുന്നുള്ളൂ. നേരിട്ടോ മറ്റു രാജ്യങ്ങളിലൂടെയോ യാത്ര ചെയ്യല് നിരോധിച്ച രാജ്യങ്ങളിലേക്ക് പൗരന്മാര് യാത്ര ചെയ്യാന് പാടില്ല. വൈറസ് നിയന്ത്രണ വിധേയമാകാത്ത ഏതു പ്രദേശത്താണെങ്കിലും യാത്രക്ക് കൂടുതല് ജാഗ്രത ആവശ്യമാണെന്നും മന്ത്രാലയം അറിയിച്ചു. എന്നാല് ഈ രാജ്യങ്ങളിലേക്കു സൗദിയിലുള്ള വിദേശികള്ക്കു പോകാന് അനുമതിയുണ്ട്. ഇങ്ങനെ പോകുന്ന വിമാനങ്ങളിലോ ചാര്ട്ടര് വിമാനങ്ങളിലോ ആരോഗ്യപ്രവര്ത്തകര്, നയതന്ത്ര ഉദ്യോഗസ്ഥര്, പ്രത്യേക ക്ഷണിതാക്കള് തുടങ്ങിയവര്ക്ക് സൗദിയിലേക്കു വരാന് അനുമതിയുണ്ട്. ഈ ആനുകൂല്യം ദുരുപയോഗം ചെയ്ത് വ്യാജ രേഖകള് ചമച്ച് സൗദിയിലേക്കു കടക്കാന് ശ്രമിക്കുന്ന പശ്ചാത്തലത്തിലാണ് നിയമം കടുപ്പിച്ചത്. യുഎഇ, ഇന്ത്യ, ലിബിയ, സിറിയ, ലെബനന്, യെമന്, ഇറാന്, തുര്ക്കി, അര്മേനിയ, എത്യോപ്യ, സൊമാലിയ, ഡെമോക്രാറ്റിക് റിപ്പബ്ലിക്ക് ഓഫ് കോംഗോ, അഫ്ഗാനിസ്ഥാന്, വെനിസ്വേല, ബെലാറസ്, വിയറ്റ്നാം എന്നിവയാണ് സൗദിയുടെ ചുവന്ന പട്ടികയിലുള്ള രാജ്യങ്ങള്. ഇവിടങ്ങളിലേക്ക് സഞ്ചരിക്കാന് സര്ക്കാരില് നിന്ന് പ്രത്യേക അനുമതി വാങ്ങിയിരിക്കണമെന്നാണ് ചട്ടം. ഈ പട്ടികയിലെ രാജ്യങ്ങളില് നിന്ന് നേരിട്ട് രാജ്യത്ത് എത്തുന്നതിനെതിരെയാണ് പുതിയ പിഴ പ്രഖ്യാപിച്ചിരിക്കുന്നത്.